
Ieinteresētajiem piegādātājiem
EIS

Par izsludinātā iepirkuma “Talsu notekūdeņu attīrīšanas iekārtu (Talsu NAI) pārbūve: Dūņu atūdeņošanas līnijas modernizācija un Talsu NAI modernizācija, energoefektivitātes palielināšana, Ģibuļu pagasts, Talsu novads” identifikācijas Nr. TŪ 2026/5, nolikuma prasību grozīšanu

SIA “TALSU ŪDENS” Iepirkumu komisija (turpmāk – Komisija) paziņo par  atbildēm uz iepirkuma “Talsu notekūdeņu attīrīšanas iekārtu (Talsu NAI) pārbūve: Dūņu atūdeņošanas līnijas modernizācija un Talsu NAI modernizācija, energoefektivitātes palielināšana, Ģibuļu pagasts, Talsu novads”, identifikācijas Nr. TŪ 2026/5, ieinteresēto piegādātāju jautājumiem.

Atbildes uz ieinteresēto piegādātāju jautājumiem: 
1. Jautājums: Projekts paredz aerācijas difuzoru nomaiņu. Pēc operatora teiktā, esošie difuzori ir disku tipa. Projekts paredz to nomaiņu ar cauruļveida difuzoriem. Tas nozīmētu pilnīgu aerācijas cauruļu nomaiņu aerācijas tvertņu apakšā. Vai šajā gadījumā ir iespējams izvēlēties savienojuma veidu un izmēru?
2. Jautājums: Projekta specifikācijās nav norādīts nepieciešamais aerācijas difuzoru garums. Lūdzu, norādiet nepieciešamo garumu.
Atbilde uz 1., 2. jautājumu: Pretendentam ir pieļaujams izvēlēties piedāvātā difuzora savienojuma veidu un izmēru atbilstoši konkrētā ražotāja tehniskajam risinājumam, ja tiek nodrošināta pilna aerācijas sistēmas funkcionalitāte un atbilstība Būvprojektā paredzētajiem parametriem. Izvēlētajam risinājumam jānodrošina projektā norādītais nepieciešamais gaisa daudzums aerācijai, vienmērīgs gaisa sadalījums aerācijas tvertnēs un savietojamība ar aerācijas gaisa sadales sistēmu.
Ja pretendenta piedāvātais difuzoru risinājums prasa aerācijas cauruļvadu, stiprinājumu, pieslēgumu vai citu aerācijas sistēmas elementu pielāgošanu vai nomaiņu, šie darbi un materiāli jāiekļauj piedāvājuma cenā. Izmaiņas nedrīkst pasliktināt sistēmas hidrauliskos un tehnoloģiskos parametrus.
Izmantojot analogus vai ekvivalentus difuzorus, jāņem vērā, ka pie projektā paredzētā aerācijas gaisa daudzuma gaisa daudzums uz vienu difuzoru nedrīkst pārsniegt 30% no attiecīgā difuzora ražotāja norādītās maksimāli pieļaujamās gaisa caurplūdes.
Piedāvātā risinājuma tehniskie dati, tai skaitā difuzoru tips, garums, gaisa caurplūdes diapazons, pieslēguma izmēri un izvietojuma risinājums, pirms izbūves iesniedzami saskaņošanai ar Pasūtītāju un Būvprojekta autoru/autoruzraugu.
3. Jautājums: Projekta specifikācijā nav atsevišķi norādīts palīgaprīkojums sūkņu un maisītāju pacelšanai un uzstādīšanai (vadotnes, kronšteini, sūkņa autopēdas, pacelšanas celtnis ar pacēlāju utt.); vai tiek pieņemts, ka tiks izmantots esošais aprīkojums, vai arī ir nepieciešams nodrošināt jaunu aprīkojumu?
Atbilde: Visiem sūkņiem un maisītājiem jāparedz jauns aprīkojums to uzstādīšanai un izcelšanai.
4. Jautājums: Saskaņā ar projekta specifikācijām, Pasūtītājs ir atbildīgs par esošās dūņu cirkulācijas sūknēšanas stacijas skalošanu. Kādu laiku Pasūtītājs var nodrošināt darbuzņēmējam, lai pabeigtu visus nepieciešamos darbus sūknēšanas stacijā? Vai darbuzņēmējam jāparedz papildu pasākumi notekūdeņu attīrīšanas iekārtu darbspējas uzturēšanai šo darbu izpildes laikā (kādi)?
Atbilde: Pasūtītājs Saistībā ar esošo dūņu cirkulācijas sūknēšanas stacijas skalošanu, darbu izpildei nodrošinās darbuzņēmējam saprātīgu un iepriekš saskaņotu laika periodu nepieciešamo darbu veikšanai. Precīzs darbu izpildes ilgums tiks saskaņots būvdarbu organizācijas stadijā, ņemot vērā tehnoloģiskā procesa nepārtrauktības prasības un notekūdeņu attīrīšanas iekārtu ekspluatācijas nosacījumus.
Darbuzņēmējam jāparedz visi nepieciešamie pagaidu tehniskie un organizatoriskie risinājumi, kas nepieciešami drošai darbu izpildei un notekūdeņu attīrīšanas procesa nepārtrauktības nodrošināšanai darbu laikā, ciktāl tas izriet no darbu tehnoloģijas un darbuzņēmēja piedāvātā risinājuma.
5. Jautājums: Lūdzu, apstipriniet, ka atgriezenisko dūņu sūknēšanas stacijā ir pietiekami daudz vietas papildu sūkņa uzstādīšanai saskaņā ar projektu.
Atbilde: Komisija apstiprina, ka atgriezenisko dūņu sūknēšanas stacijā ir pietiekami daudz vietas papildu sūkņa uzstādīšanai saskaņā ar projektu.
6. Jautājums: Lūdzu, paskaidrot, kādi papildus pasākumi ir iekļauti projektā, lai saglabātu NAI darbspēju plūsmas sadalīšanas kameras uzstādīšanas laikā (Tā kā daļa plūsmas atdalīšanas kameras un ar to saistītie cauruļvadi atrodas zem ūdens līmeņa, attiecīgā darba laikā būs nepieciešams izslēgt ūdens padevi aerācijas tvertnēm un pazemināt ūdens līmeni tajās)?
Atbilde: Darbu veikšanu plāno būvnieks sagatavojot DVP. Projektā nav norādīti specifiski papildus pasākumi.
7. Jautājums: Mūsuprāt, plūsmas sadales kameras izmēri plānā ir nepietiekami (ieejas caurules diametrs ir 350 mm, attālums līdz kameras platumam plānā ir 650 mm, attiecīgi katrā pusē ūdens caurtecei paliks tikai (650-350)/2 = 150 mm). Lūdzam, pievienojiet plūsmas sadalīšanas kameras rasējumu.
Atbilde: Darbu Plūsmas sadales kamerai Būvprojektā ir noteikta tās funkcija un obligātie tehniskie parametri — pienākošās caurules diametrs, izejošo cauruļu skaits un diametri, pieslēgumu vietas, augstuma atzīmes un prasība nodrošināt plūsmas sadalījumu trīs vienādās daļās.
Atsevišķs plūsmas sadales kameras detalizētais rasējums netiek pievienots, jo kameras konstruktīvais un iekšējās konfigurācijas risinājums ir atkarīgs no izvēlētā izgatavotāja, kameras tipa, materiāla, sienu biezuma, pieslēgumu mezgliem un montāžas tehnoloģijas. Pretendentam piedāvājumā jāparedz pilnvērtīgs plūsmas sadales kameras risinājums, kas atbilst Būvprojektā norādītajiem pieslēgumiem, augstuma atzīmēm un nodrošina plūsmas sadali.
8. Jautājums: Projektā nav Ventilācijas sadaļas. Vai būvuzņēmējam jāparedz ventilācijas sistēmas rekonstrukcija tehnoloģiskajā ēkā? Ja atbilde ir “jā”, lūdzu, norādiet attiecīgo projekta sadaļu kopā ar darba apjomu.
Atbilde: Projektā nav paredzēta ventilācijas rekonstrukcija.
9. Jautājums: Projekts paredz atūdeņotu dūņu ražošanu ar sausnas saturu 20% un  sūknēšanu uz uzglabāšanas laukiem, izmantojot speciālu sūkni. Pēc mūsu pieredzes, atūdeņotu dūņu sūknēšana ar  sausnas saturu 20% rada ekspluatācijas grūtības un prasa pastiprinātu personāla uzmanību. Mēs lūdzam samazināt atūdeņoto dūņu sausnas satura projektēšanas prasību vai ierosināt alternatīvu transportēšanas metodi, piemēram, konveijeru.
Atbilde: Projektā ir norādīti parametri, kas jāsasniedz un izstrādāts risinājums. Atūdeņoto dūņu sausnas saturu nevar samazināt.

Ievērojot minēto, Komisija secina, ka nolikuma prasības nav nepamatoti ierobežojošas un to grozīšana nav nepieciešama.


Iepirkumu komisijas priekšsēdētāja						    	    D. Priede

